Document ID: 31993L0021

Direktiva Komisije 93/21/EGS
z dne 27. aprila 1993
o osemnajsti prilagoditvi Direktive Sveta 67/548/EGS o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi tehničnemu napredku
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [1], kakor je bila nazadnje spremenjena z Direktivo Komisije 92/69/EGS [2], in zlasti členov 28 in 29 Direktive,
ker Direktiva Sveta 92/32/EGS [3] spreminja Direktivo 67/548/EGS glede določb v zvezi s klasifikacijo in označevanjem nevarnih snovi;
ker Priloga II k Direktivi 67/548/EGS vsebuje simbole in navedbe za nevarne lastnosti; ker je treba uvesti nov simbol za "nevarno za okolje";
ker Priloga III k Direktivi 67/548/EGS vsebuje seznam stavkov, ki navajajo vrsto posebnih tveganj, pripisanih nevarnim snovem; ker je treba uvesti nove stavke za navajanje nevarnosti za zdravje za snovi, ki so strupene za razmnoževanje; ker je treba uvesti tudi nove sestavljene stavke za navajanje tveganja pri nevarnosti za okolje;
ker Priloga IV k Direktivi 67/548/EGS vsebuje seznam stavkov, ki navajajo varnostne napotke v zvezi z nevarnimi snovmi; ker je treba revidirati nekatere stavke za varnostne napotke v zvezi z nevarnostmi za okolje; ker je treba uvesti nekatere sestavljene stavke v zvezi z uporabo nevarnih snovi in pripravkov;
ker Priloga VI k Direktivi 67/548/EGS vsebuje navodila za razvrščanje in označevanje nevarnih snovi in pripravkov; ker je treba ta navodila spremeniti, tako da se vključijo spremembe, ki izhajajo iz Direktive 92/32/EGS;
ker so ukrepi, predvideni s to direktivo, v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki,
SPREJELA NASLEDNJO DIREKTIVO:
Člen 1
Direktiva 67/548/EGS se spremeni:
1. Prilogo II nadomesti Priloga I k tej direktivi;
2. Prilogo III nadomesti Priloga II k tej direktivi;
3. Prilogo IV nadomesti Priloga III k tej direktivi;
4. V Prilogi V se oddelek 1.6.2.4 (Omejitveni test) metode B.2: Akutna toksičnost (inhalacija) nadomesti z:
"1.6.2.4 Omejitveni test
Če pri štiriurni izpostavitvi petih moških ali petih ženskih testnih živali 20 mg na liter plina ali 5 mg na liter aerosola ali delcev (ali če to ni mogoče zaradi fizičnih ali kemičnih lastnosti, vključno z eksplozivnimi lastnostmi testne snovi, maksimalne dosegljive koncentracije) v 14 dneh ne pride do smrtnosti zaradi sestavin, nadaljnje preskušanje ni potrebno.;"
5. Dela I in II Priloge VI se nadomestita s Prilogo IV k tej direktivi.
Člen 2
1. Države članice uveljavijo zakone in druge predpise, potrebne za uskladitev s to direktivo, do 1. julija 1994, razen tistih, ki veljajo za mobilne plinske jeklenke, vsebujoče butan, propan ali tekoči plin. Države članice o tem takoj obvestijo Komisijo.
2. Države članice uveljavijo zakone in druge predpise, potrebne za uskladitev s poglavjem 8.1 Priloge IV k tej direktivi, kolikor to velja za mobilne plinske jeklenke, ki vsebujejo butan, propan ali tekoči plin, do 31. oktobra 1997. Države članice o tem takoj obvestijo Komisijo.
3. Države članice se v sprejetih predpisih iz odstavkov 1 in 2 sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva je naslovljena na države članice.
V Bruslju, 27. aprila 1993

Labels: 1
20
3
12
15